Document ID: 32012R0356

A BIZOTTSÁG 356/2012/EU VÉGREHAJTÁSI RENDELETE
(2012. április 24.)
az 1239/2011/EU bizottsági végrehajtási rendeletnek a 2011-2012. gazdasági év tekintetében a cukor csökkentett vámtétellel történő behozatalára vonatkozó második, valamint az azt követő részleges pályázati felhívások keretében benyújtható pályázatok benyújtási időszakainak tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 187. cikkére, a 4. cikkével összefüggésben,
mivel:
(1)
Az 1239/2011/EU bizottsági végrehajtási rendelet (2) a 2011-2012. gazdasági év tekintetében folyamatos pályázati eljárást indított meg a 1701 KN-kód alá tartozó cukor csökkentett vámtétellel történő behozatalára vonatkozóan.
(2)
A javuló uniós cukorpiaci ellátásra tekintettel az 57/2012/EU bizottsági végrehajtási rendelet (3) felfüggeszti a pályázatok benyújtását azon részleges pályázati felhívások esetében, amelyek benyújtási időszaka 2012. január 25-én, 2012. február 1-jén, illetve 2012. február 15-én ér véget.
(3)
A piac folyamatos nyomon követése alapján megállapítást nyert, hogy az uniós cukorpiaci ellátás csak mérsékelten javult. A 2012. januári növekvő behozatal ellenére az afrikai, karibi és csendes-óceáni államokból, valamint a legkevésbé fejlett országokból történő behozatal jelentősen csökkent 2012. február közepe óta. Ezen elemzést a tagállamok döntő többsége is megerősítette az irányítóbizottság 2012. március 8-i ülésén, akik megítélése szerint a jelenleg is akadozó ellátás a gazdasági év folyamán tovább fog romlani. Ez különösen a hosszú távú, meghatározott mennyiségről szóló szerződéseket kötött kis- és középvállalkozásokat és ügyfeleket érintheti.
(4)
Ezért helyénvaló előrehozni a pályázatok benyújtási időszakát, valamint a benyújtási időszakok 1239/2011/EU bizottsági végrehajtási rendelet szerinti 2012. június 6-i, 2012. június 27-i és 2012. július 11-i lejártát.
(5)
Az 1239/2011/EU rendeletet ezért ennek megfelelően módosítani kell.
(6)
A piac felé történő gyors reagálás és az intézkedés hatékony kezelésének biztosítása érdekében indokolt előírni, hogy e rendelet az Európai Unió Hivatalos Lapjában való közzétételének napján lépjen hatályba.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 1239/2011/EU végrehajtási rendelet 2. cikkének (2) bekezdése helyébe a következő szöveg lép:
„(2) A második, valamint az azt követő részleges pályázati felhívásokra a pályázatok benyújtási időszakai a mindenkori előző benyújtási időszak lejártát követő első munkanapon kezdődnek. A benyújtási időszakok 2012. május 2-án, 2012. május 23-án és 2012. június 6-án brüsszeli idő szerint déli 12 órakor érnek véget.”
2. cikk
Ez a rendelet az Európai Unió Hivatalos Lapjában való közzétételét követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. április 24-én.

Labels: 3
17